b'\n_START_ARTICLE_\nSuomen Kansa Ensin\n_START_SECTION_\nPolitiikka ja tavoitteet\n_START_PARAGRAPH_\nSKE:n aatteellisen perustan muodostaa kansallisen itsem\xc3\xa4\xc3\xa4r\xc3\xa4\xc3\xa4misoikeuden palauttaminen. Puolue tavoittelee Suomen eroa Euroopan unionista ja eurosta. Lis\xc3\xa4ksi se vastustaa Suomen liittymist\xc3\xa4 Natoon tai mihink\xc3\xa4\xc3\xa4n muuhunkaan sotilaalliseen liittoutumaan. SKE painottaa omien vahvojen puolustusvoimien t\xc3\xa4rkeytt\xc3\xa4. SKE:n tavoitteena on my\xc3\xb6s suoran demokratian eli sitovien kansan\xc3\xa4\xc3\xa4nestysten saaminen kansalliseen p\xc3\xa4\xc3\xa4t\xc3\xb6ksentekoon. Puolue ei ota juuri kantaa oikeisto\xe2\x80\x93vasemmisto-jakoon._NEWLINE_Yksityiskohtaisemmiksi tavoitteikseen puolue on listannut muun muassa maanviljelij\xc3\xb6iden verovapauden, kahden ruotsinkielisen itsehallinnollisen maakunnan perustamisen etel\xc3\xa4rannikolle ja Pohjanmaan rannikolle, Suomen kultavarantojen kotiuttamisen ulkomailta ja jakamisen kansalle kultakolikoina, Yleisradion pilkkomisen ja hajauttamisen, lastensuojeluviranomaisten toiminnan lakkauttamisen nykymuodossaan, v\xc3\xa4hint\xc3\xa4\xc3\xa4n 2\xe2\x80\x933 lapsen perhekoon tukemisen kulttuurillisesti ja taloudellisesti, suojeluskuntien muodostamisen tukemisen, sek\xc3\xa4 kansallisen totuuskomission perustamisen tutkimaan viranomaisrikollisuutta.\n_START_SECTION_\nSis\xc3\xa4iset erimielisyydet\n_START_PARAGRAPH_\nSKE:n sis\xc3\xa4iset erimielisyydet tulivat julki tammikuussa 2019. Puolue oli j\xc3\xa4rjest\xc3\xa4nyt 29. joulukuuta Helsingiss\xc3\xa4 ylim\xc3\xa4\xc3\xa4r\xc3\xa4isen puoluekokouksen sis\xc3\xa4isten linjaerojen takia. Kokouksessa SKE:lle \xc3\xa4\xc3\xa4nestettiin uusi hallitus, jota osa j\xc3\xa4senist\xc3\xa4 ja lopulta Tampereen k\xc3\xa4r\xc3\xa4j\xc3\xa4oikeus eiv\xc3\xa4t pit\xc3\xa4neet p\xc3\xa4\xc3\xa4t\xc3\xb6svaltaisena. Varapuheenjohtaja Ari Lindstr\xc3\xb6min mukaan kokouksessa rikottiin yhdistyslakia, ja osa puolueen j\xc3\xa4senist\xc3\xa4 valmisteli asian johdosta toimenpiteit\xc3\xa4. Yhdistyksen hallitus on nyt Tampereen k\xc3\xa4r\xc3\xa4j\xc3\xa4oikeuden vahvistamana huhtikuussa 2019 pidetyn ylim\xc3\xa4\xc3\xa4r\xc3\xa4isen j\xc3\xa4senkokouksen valitsema.\n_START_SECTION_\nKohut ja rikosep\xc3\xa4ilyt\n_START_PARAGRAPH_\nPuolueen eduskuntavaaliehdokkaan, janakkalalaisen Jenni Uotilan kommentti maaliskuussa 2019 sosiaalisessa mediassa 50 kuolonuhria vaatineesta Christchurchin moskeijaiskuista her\xc3\xa4tti ihmetyst\xc3\xa4. Uotila jakoi p\xc3\xa4ivityksess\xc3\xa4 VK-palveluun videokuvaa iskusta ja kommentoi sit\xc3\xa4 \xe2\x80\x9dYst\xc3\xa4v\xc3\xa4 hyv\xc3\xa4 Hienosti K\xc3\xa4y Moskeijjassa kyl\xc3\xa4ss\xc3\xa4\xe2\x80\x9d. Tekstin per\xc3\xa4ss\xc3\xa4 oli hymyilev\xc3\xa4 kielt\xc3\xa4 n\xc3\xa4ytt\xc3\xa4v\xc3\xa4 emoji._NEWLINE_Helsingin poliisilaitos ilmoitti 9. huhtikuuta 2019, ett\xc3\xa4 se ep\xc3\xa4ilee puolueen eduskuntavaalikampanjan yhteydess\xc3\xa4 silloista puheenjohtajaa Marco de Witi\xc3\xa4 ja toista ehdokasta Kristiina Brandtia kiihotuksesta kansanryhm\xc3\xa4\xc3\xa4 vastaan. Puolueen vaalitilaisuudessa oli esill\xc3\xa4 vaalimainoksia, joiden tekstit ovat poliisin mukaan sis\xc3\xa4lt\xc3\xa4neet maahanmuuttajien ja seksuaaliv\xc3\xa4hemmist\xc3\xb6jen syrjint\xc3\xa4\xc3\xa4 ja joiden ep\xc3\xa4ill\xc3\xa4\xc3\xa4n t\xc3\xa4ytt\xc3\xa4v\xc3\xa4n rikoksen tunnusmerkist\xc3\xb6n. Rikosep\xc3\xa4ily liittyy vaalimainoksiin, joissa luki \xe2\x80\x9dmatut ulos\xe2\x80\x9d ja \xe2\x80\x9dhomotus kaappiin\xe2\x80\x9d.'